Markaziy Osiyo 2050: G'arb olimlari "buyuk kelajak" haqida kitob yozdi 
Buyuk o’tmishi bilan faxrlanadigan, hozirgi kunini erkin tahlil va oshkora tanqid qilishga ojiz, avtoritar tuzumlar hukmron Markaziy Osiyo kelayotgan 35 yilda qanchalik o’zgarishi mumkin?
VASHINGTON — 65 milliondan oshiq aholiga ega mintaqa oldida ulkan imkoniyatlar va muammolar turibdi. Har bir imkoniyatni ishga solish, o’nlab muammolarni hal etishni talab qiladi. Albatta, bu faqat Markaziy Osiyoga xos holat emas. Dunyodagi har bir davlat taraqqiyotning qulay nuqtasiga yetib olguncha ko’plab qiyinchiliklarni boshdan kechiradi. Eng muhimi, taraqqiyotga faqat bir yo’nalishda erishib bo’lmasligini anglash, bir paytning o’zida barcha sohalarda oldinga siljish, jamiyatning har bir a’zosi va atrofdagi hamma narsa bir-biriga bog’liq ekanini inobatga olgan holda mehnat qilish kerak. Hozirgi reallik murakkab, lekin mintaqa tinch. Markaziy Osiyoning besh davlati bir yoqadan bosh chiqara olsa, kelasi 10 yilda ham ko’plab masalalarni yechish mumkin, xususan transport, kommunikatsiya, savdo hamda suv taqsimoti va energetika ta’minoti yuzasidan ziddiyatlarni. Kitob mualliflaridan biri, Jahon banki sobiq vitse-prezidenti, bugungi kunda Vashingtondagi Brukings institutida tahlilchi  tavsiyasi shuki, biror davlat integratsiyadan bosh tortsa, shikoyat qilib yoki qo’lni qovushtirib o’tirmay, usiz ham harakat qilaverish kerak. Yevropada integratsiya shunday kechgan, deydi u, taraqqiyot sezilgani sari orqada qolganlar qo’shilishga harakat qiladi. Intilganga omad yor. Kimdir yetakchilikni qo’lga oladi. Tabiiyki, ishning katta qismi uning bo’ynida bo’ladi. Lider boshqalarni ergashtira olishi kerak. Uzoq yillar Jahon bankida ishlagan iqtisodchi olim deydiki, yangi kitob sarlavhasi va mavzusi o’tgan yili nashr etilgan “Qozog’iston 2050” qo’llanmasini eslatadi. Bu respublikaning maqsadi kelasi 35 yilda nafaqat mintaqa balki global maydondagi eng qudratli davlatlardan biriga aylanish. Qozog’iston va O’zbekiston, Markaziy Osiyoning ikki yirik davlati, chorak asrdan buyon bir kishi qo’lidagi tuzumlar, barqarorlik birinchi o’rinda, hamma narsa tinchlikka bog’liq, deya o’z siyosatini targ’ib qilib keladi. Ziyolilar va oddiy aholi orasida ham shunday qarash chuqur ildiz otgan. Oldin tinchlik, keyin taraqqiyot; oldin iqtisod keyin erkinlik - bular o’tkinchi fikrlar, reallikka mos kelmaydi, deya sharhlaydi Johannes Linn. Eng muhimi tinchmiz, deb o’zingizni avramang, deydi olim. Haqiqat shuki, tinchlikni saqlash taraqqiyot, tirikchilikni osonlashtirish, siyosiy va ijtimoiy islohotlar talab qiladi. Har sohada erkinlik, qonun ustuvorligi, adolat va huquq ta’minoti - bularsiz na xavfsiz yashaysiz, na farovon. Umuman olganda, yuqoridagi talablar har qanday jamiyat istiqboli uchun muhim. Yangi kitob mualliflarining o’quvchiga gapi shuki, buyuk kelajak haqida quruq gap sotmang, amaliy qadamlar tashlang. Vaqt juda tez o’tadi. 2050-yil qayda hali, deb qo’l siltasangiz, faqat boy berasiz. Harakatni kuchaytirsangiz, kishi boshiga yillik daromad kelasi 35 yilda besh baravarga oshishi mumkin. Yangi kitob moziydagi yutuqlar emas, qurilishini kutayotgan buyuk jamiyatlar va tuzumlar haqida, deydi Starr. Hozirgi vaziyatga qarab, rasvogarchilik, deyish oson. Eski avlodni ayblash bilan cheklanmang. Qani, yangi avlod, siz nima taklif qilayapsiz? Istiqbol sizning qo’lingizda, deydi professor, Markaziy Osiyo yoshlariga qarata. Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan.